১৩ হিজরি

১৩ হিজরি ছিল ইসলামি বর্ষপঞ্জির ত্রয়োদশ বছর। এই বছরটি গ্রেগরীয় বর্ষপঞ্জি অনুযায়ী ৬৩৪ সালের মাঝামাঝি সময়ে শুরু হয় এবং ৬৩৫ সালের মাঝামাঝি সময় শেষ হয়। ঐতিহাসিক গণনা অনুযায়ী ১৩ হিজরি ৬৩৪ খ্রিস্টাব্দের ৬ মার্চ শুরু হয় এবং ৬৩৫ খ্রিস্টাব্দের ২৪ ফেব্রুয়ারি সমাপ্ত হয়। 

 ঘটনাবলি 

 ৮ জমাদিউস সানি— খলিফা আবু বকরের মৃত্যুর পর উমর ইবনুল খাত্তাব খিলাফতের দায়িত্ব গ্রহণ করেন।
 ১৩ রজব—শামে (সিরিয়া) ইয়ারমুকের যুদ্ধ সংঘটিত হয়,  যার একদিকে খালিদ বিন ওয়ালিদের নেতৃত্বাধীন মুসলিম বাহিনী; অন্যদিকে বাইজেন্টাইন (রোমান) সম্রাট হিরাক্লিয়াসের বাহিনী মুখোমুখি হয়। যুদ্ধে মুসলিমদের চূড়ান্ত বিজয়ের মাধ্যমে ঐ অঞ্চলে রোমান আধিপত্যের অবসান ঘটে এবং শামের বিস্তীর্ণ এলাকা ইসলামি শাসনের অন্তর্ভুক্ত হয়। তবে অধিকাংশ বর্ণনায় বলা হয়েছে যে, ইয়ারমুকের যুদ্ধ ১৫ হিজরিতে সংঘটিত হয়। 
 মা‘রিকাতুল জিসর— আবু উবাইদ সাকাফির নেতৃত্বে  মুসলিম বাহিনী ও পারসিক সাম্রাজ্যের সেনাদের মধ্যে মা'রিকাতুল জিসর বা সেতুর যুদ্ধ সংঘটিত হয়। এ যুদ্ধে মুসলিমরা পরাজয়ের সম্মুখীন হন এবং মুসলমানদের বিরুদ্ধে সাসানীয়দের এটিই প্রথম ও একমাত্র জয় ছিল। যুদ্ধের শুরুতে সাসানীয় সেনাপতি বাহমান আবু উবায়দ সাকাফিকে সিদ্ধান্ত নেওয়ার আমন্ত্রণ জানায় যে, কে নদী পার হয়ে আক্রমণ করবে। আবু উবায়দ নিজেই আগ্রাসী ভঙ্গিতে নদী অতিক্রম করেন; কিন্তু এই সিদ্ধান্ত মুসলিম বাহিনীর জন্য ক্ষতিকর প্রমাণিত হয়। কারণ পার্সিকদের হাতির বহর দেখে আরবি ঘোড়াগুলি আতঙ্কিত হয়ে পড়ে এবং আবু উবায়দ একটি হাতির শুঁড়ে আঘাত করলে হাতিটি শুঁড় দিয়ে তাকে ঘোড়া থেকে ছিটকে ফেলে দেয়। এরপর হাতিটি তাকে পদদলিত করে হত্যা করে। তাঁর মৃত্যুর ফলে মুসলিম বাহিনীর মধ্যে বিশৃঙ্খলা ছড়িয়ে পড়ে। তারা সেতুর নিকটে শক্ত ও ঘন প্রতিরক্ষা লাইন গঠন করে সেখানে দাঁড়ানো পারসিক বাহিনীকে পেছনে ঠেলে দিতে ব্যর্থ হয়। আবু উবায়দের পর যথাক্রমে তাঁর ভাই আল-হাকাম ও পুত্র জাবর বাহিনীর নেতৃত্ব গ্রহণ করেন। তাঁরা উভয়েই শহিদ হলে শেষ পর্যন্ত আল-মুসান্নার হাতে নেতৃত্ব চলে যায়। প্রচলিত বর্ণনা অনুযায়ী, আল-মুসান্না নেতৃত্ব নিয়ে বাহিনীকে পুনরায় সংগঠিত করে যুদ্ধক্ষেত্রে থেকে যান। তবে শেষ পর্যন্ত বাহিনী নিয়ে তিনি সেতু পার হয়ে পিছিয়ে আসেন। যুদ্ধে প্রায় ৪,০০০ মুসলিম নিহত হয় এবং আরো প্রায় ৩,০০০ মুসলিম সৈন্য নদীতে ভেসে মারা যান। 
 ইরাক বিজয়—মুসলিমরা ১২ হিজরিতে (৬৩৩ খ্রিস্টাব্দ) সাসানীয় অঞ্চলে আক্রমণ শুরু করে। এসময় খালিদ বিন ওয়ালিদ বর্তমান ইরাকে হামলা চালান। তখন এই অঞ্চলটি সাসানীয় সাম্রাজ্যের রাজনৈতিক ও অর্থনৈতিক কেন্দ্র ছিল। পরে খালিদকে সিরিয়ায় রোমান যুদ্ধক্ষেত্রে বদলি করে পাঠানো হলে সাসানীয়দের পাল্টা আক্রমণে মুসলিমরা তাদের অবস্থান থেকে পিছু হটে। এরপর ৬৩৬ সালের দিকে সাদ ইবনে আবি ওয়াক্কাসের নেতৃত্বে দ্বিতীয় পর্যায়ের অভিযান শুরু হয় এবং তিনি অধিকাংশ ইরাকি অঞ্চল জয় করেন। ১৫ হিজরিতে সংঘটিত কাদিসিয়ার যুদ্ধে জয়লাভের মাধ্যমে মুসলমানরা সাসানীয় অঞ্চলে স্থায়ীভাবে আধিপত্য লাভ করে। এরপর হারানো অঞ্চল পুনরুদ্ধারে পার্সিক বাহিনী ক্রমাগত আক্রমণ চালাতে থাকলে ৬৪২ সালে খলিফা উমর ইবনুল খাত্তাব সাসানীয় সাম্রাজ্যে পূর্ণ মাত্রায় আক্রমণের নির্দেশ দেন এবং ৬৫১ সালে পারস্য বিজয় সম্পন্ন হয়।

 মৃত্যু 

 আবু বকর সিদ্দিক—সাহাবি ও ইসলামের প্রথম খলিফা। 
 হারিস ইবন হারিস ইবনে কায়েস
 হারিস ইবনে আতিক ইবন নু‘মান
 হাব্বার ইবন সুফিয়ান
 ওয়াকিদ ইবনে আবদুল্লাহ— সাহাবি; যিনি ইসলামের ইতিহাসে প্রথমবারের মতো কোনো মুশরিককে হত্যা করেন।
 আবান ইবনে সাঈদ ইবনুল আস
 হারিস ইবনে আওস ইবনে আতিক
 হারিস ইবনে হিশাম ইবনে মুগিরা (একটি সূূত্র মতে)
 নুসাইবা বিনতে কা‘ব — প্রখ্যাত সাহাবিয়া, যুদ্ধে সাহসিকতার জন্য প্রসিদ্ধ।
 আবু কাবশা — নবি মুহাম্মাদের মুক্তদাস।
 ইকরিমা ইবনে আবি জাহল
 তামিম ইবনে হারিস
 খালিদ ইবনে সাঈদ ইবনুল আস
 সালামা ইবনে হিশাম ইবনে মুগিরা
 সায়িব ইবন হারিস ইবন কায়েস
 দিরার ইবনুল আজওয়ার আল-আসাদি — বীর যোদ্ধা হিসেবে পরিচিত সাহাবি।
 আবদুল্লাহ ইবনে যুবাইর ইবনে আবদুল মুত্তালিব
 আমর ইবনে সাঈদ ইবনুল আস
 আবদুর রহমান ইবনুল আওয়াম
 মাহরান ইবনে বাযান (বাযান ইবনে সাসানের পুত্র)
 হিশাম ইবনুল আস

 আরো দেখুন 

 ৪ হিজরি
 ৫ হিজরি

 গ্রন্থপঞ্জি 












 তথ্যসূত্র 

বিষয়শ্রেণী:হিজরি সন